Gavekort til BR og Toys'R'Us er med legetøjskædernes konkurs blevet værdiløse, og det kan i værste fald ramme modtagere af julehjælp. Hos Dansk Folkehjælp har man dog taget sine forholdsregler.

Da Dansk Folkehjælp før jul delte julehjælp ud til flere end 11.300 familier over hele landet, var der blandt andet gavekort på 500 kroner til legetøjskæden BR med i pakken. Gavekort, der nu med BR's og Toys'R'Us' konkurs og øjeblikkelige lukninger , er værdiløse. Det er generalsekretær i Dansk Folkehjælp, Klaus Nørlem, kun alt for godt klar over. Men han håber, at de mange modtagere af julehjælp i år har lyttet til de instruktioner, de har fået med fra organisationen. - Vi har gjort alt for at tage vores forbehold med de her gavekort. Derfor har vi vedlagt vejledninger til vores modtagere om, at de skulle sørge for at indløse gavekortene inden den 23. december og i øvrigt sørge for at være omhyggelige med gaveindkøbene, så de ikke risikerede at komme i klemme med at bytte gaverne igen bagefter, siger Klaus Nørlem til TV2 Nord. Kunne ikke gøre mere Dansk Folkehjælp har nu i 12 år haft et fast samarbejde med BR om gavekort som del af organisationens julehjælp. Men da virksomheden bag legetøjskæden, Top-Toy, i november i år gik i betalingsstandsning og forsøgte at rekonstruktere virksomheden efter et katastroferegnskab, kunne Klaus Nørlem godt se, hvilken vej det gik. - Derfor fik vi fat på vores advokater med det samme og fik lavet en aftale med BR. Det er en ærgerlig situation, men vi synes, vi har taget alle forbehold. Mere kan vi ikke gøre, siger Klaus Nørlem. Han har på nuværende tidspunkt ikke noget overblik over, hvor mange af gavekortene, der er blevet indløst. BR nåede ikke at sende en faktura med oversigt over indløste gavekort, inden Dansk Folkehjælp lukkede kontoret  den 21. december.